**ΛΑΟΓΡΑΦΙΚΕΣ ΠΑΡΑΔΟΣΕΙΣ ΙΩΑΝΝΙΝΩΝ**

Μονή Παναγίας Δουραχάνη

\* Ο θρύλος αναφέρει ως χαρακτηριστική χρονολογία το 1434, όταν ο Ντουραχάν πασάς, Μπεϊλέρμπεης της Ρούμελης, διέσχισε μαζί με το στρατό του την παγωμένη Παμβώτιδα, που ήταν καλυμμένη με χιόνι, πιστεύοντας ότι προχωρά σε στεριά. Ως δείγμα ευγνωμοσύνης για τη σωτηρία του λέγεται ότι έχτισε τη Μονή της Παναγίας Ντουραχάνη.

Το 1434 ο Αριανίτης Σπάτας Κομνηνός, που κυριαρχούσε στη νότια περιοχή του Ελβασάν, επαναστάτησε εναντίον του Σουλτάνου. Σε μια σύγκρουση που έγινε κατατρόπωσε το στρατό του Τούρκου Αλή και εξανάγκασε όσους είχαν απομείνει να καταφύγουν στα Ιωάννινα. Όταν έμαθε την ήττα του τούρκικου στρατού ο Ντουραχάν Πασάς, που είχε σαν έδρα του τη Θεσσαλία, ετοίμασε εκστρατεία, προκειμένου να βοηθήσει τον Αλή εναντίον του Αριανίτη. Ξεκίνησε το πέρασμα των βουνών, από τη Θεσσαλία προς την Ήπειρο, μέσα στην καρδιά του χειμώνα. Φαίνεται πως έφτασε νύχτα στο Δρίσκο, από όπου κατηφόριζε προς τα Ιωάννινα. Η λίμνη λόγω του χιονιού είχε παγώσει και έμοιαζε με στεριά. Μέσα στην παγερή νύχτα και τη χιονοθύελλα ή την ομίχλη που επικρατούσε, αποπροσανατολίστηκε και διέσχισε τη λίμνη μαζί με όλο το στράτευμα, τα ζωντανά και τις αποσκευές, χωρίς να σπάσει ο πάγος και βρέθηκε στα Γιάννενα. Όταν ξημέρωσε και διαπίστωσε από πού είχε περάσει με ολόκληρο το στράτευμά του, απέδωσε τη σωτηρία του σε θαύμα. Αφού κατατρόπωσε τον Αριανίτη, επέστρεψε στο σημείο, από όπου είχε περάσει την παγωμένη λίμνη. Εκεί έλεγαν ότι υπήρχε ένα εικονισματάκι με ένα καντήλι και ένα εικόνισμα της Παναγίας. Σύμφωνα με το θρύλο ο Πασάς είχε Χριστιανικές ρίζες και απέδωσε τη σωτηρία του στο εικόνισμα. Έτσι, έδωσε εντολή να χτιστεί στο μέρος εκείνο ένα μοναστήρι, το μοναστήρι της Παναγίας της Ντουραχάνη.

( http://www.slideshare.net/Stergios/ss-2785175 )

\* Στο "Χρονικό των Ιωαννίνων" (αρχές 15ου αιώνα), το οποίο είναι γνωστό και ως "Χρονικό των μοναχών Πρόκλου και Κομνηνού", αναφέρεται μία "ναυμαχία" στη λίμνη. Στις 26/02/1379 ένα τμήμα από 200 περίπου Αλβανούς επιδρομείς κατόρθωσε, με τη βοήθεια ενός τοπικού βαρκάρη, να αποβιβαστεί νύχτα από το Νησί ή το χωριό Πέραμα στη βορειοανατολική ακτή της λίμνης και να καταλάβει τη βορειοανατολική ακρόπολη του Κάστρου (τον "Επάνω Γουλάν", την έδρα των Δεσποτών, όπου σήμερα βρίσκεται το Δημοτικό Μουσείο). Ηγεμόνας των Ιωαννίνων τότε ήταν ο Θωμάς Πρελούμπος, γνωστός για την αγριότητα και το βίαιο χαρακτήρα του. Τους αιφνιδίασε και αιχμαλώτισε πολλούς.

Ένα άλλο τμήμα, πιο πολυάριθμο αυτό, από Αλβανούς, Βλάχους και Βουλγάρους,

που είχε αποβιβαστεί στο Νησί, ξεκίνησε με μονόξυλα και μία μεγάλη λέμβο, για να καταλάβει το υπόλοιπο Κάστρο. Οι αμυνόμενοι Καστρινοί, πιο έμπειροι στη ναυτική τέχνη, έσπευσαν να εμποδίσουν την απόβαση. Τους επιτέθηκαν με δύο μεγάλες λέμβους και μονόξυλα και τους ανέτρεψαν σε μια θεαματική καϊκομαχία. Τότε αυτοί που κατέλαβαν αιφνιδιαστικά το Γουλά αναγκάστηκαν να παραδοθούν.

( http://www.giannenainfo.gr )

\* Ο θρύλος της Ντραμπάτοβας

Η Ντραμπάτοβα είναι από τις μεγαλύτερες πηγές της λίμνης των Ιωαννίνων. Η πηγή αναβλύζει κάτω από έναν τεράστιο βράχο στους πρόποδες του Μιτσικελίου, σχηματίζοντας ένα μεγάλο κοίλωμα στο εσωτερικό του. Κανένας όμως δεν είχε εισχωρήσει μέσα στο κοίλωμα αυτό, μέχρι που την επισκέφτηκε ο Αλή Πασάς. Έτυχε σε εποχή ανομβρίας, οπότε η στάθμη των νερών είχε χαμηλώσει, πλησίασε κάτω από το βράχο και προσπάθησε να διακρίνει τι υπήρχε μέσα και κάτω από αυτόν. Όμως επικρατούσε βαθύ σκοτάδι και δεν μπόρεσε να διακρίνει τίποτα. Τότε διέταξε τον τσοχαντάρη του να ξεντυθεί και να μπει μέσα, για να διερευνήσει το βαθούλωμα. Τρέμοντας εκείνος ολόκληρος μπροστά στη θέα της σπηλιάς δίσταζε να εκτελέσει την εντολή. Τότε ο Αλής αγριεμένος έβγαλε το μαχαίρι του και απειλώντας τον του είπε: " Ή έμπα ωρέ παλιάραπε ή σου κόβω την κόκα (κεφάλι)". Μπρος γκρεμός και πίσω ρέμα για το δύστυχο αράπη. Προκειμένου όμως να χάσει το κεφάλι του προτίμησε να μπει. Τρέμοντας ολόκληρος ξαναβγήκε μετά από λίγο και είπε στον Αλή: "Κόψε με καλύτερα, Πασά μου, παρά να με βάλεις σε αυτή τη μαύρη κόλαση".

\* Το Στοιχειό της λίμνης Λαψίστας

Στη λίμνη της Λαψίστας πολλές φορές ακουγόταν από τα έγκατά της κάτι που έμοιαζε με υποχθόνιο, υπόκωφο, μακρόηχο μουγκρητό κάποιου υπερφυσικού όντος. Ο ήχος αυτό διαρκούσε ένα με δύο λεπτά και επαναλαμβανόταν αρκετές φορές. Δεν είχε καθορισμένες ημέρες ή ώρες, ούτε μήνες ή εποχές. Μπορούσε να ακουστεί οποιαδήποτε ημέρα ή νύχτα και οποιαδήποτε εποχή, πάντα όμως επαναλαμβανόμενο δύο ή τρεις φορές. Το σημείο από το οποίο προερχόταν δεν ήταν με ακρίβεια καθορισμένο, γιατί δεν επρόκειτο για σημείο αλλά για ολόκληρη έκταση του βυθού. Άλλες φορές το εντόπιζαν κάπου ανάμεσα στο Στόμα της Λίμνης και την Κάτω ή Άνω Γόλιανη, άλλοτε μεταξύ Κρυονερίου και Προχώματος, και κάποιες φορές προς το μέρος των χωνευτρών των Μύλων. Οι κάτοικοι, επειδή δεν μπορούσαν να δώσουν μια εξήγηση για το φαινόμενο αυτό, το μυθοποίησαν. Θεώρησαν ότι κάποιο υπερφυσικό ον, άγνωστης ταυτότητας, κατοικούσε στα έγκατα της λίμνης και, όταν ξυπνούσε από το λήθαργό του, άρχιζε να μουγκρίζει παρατεταμένα. Έτσι το αποκάλεσαν «Στοιχειό της λίμνης».

\* Η Βάβω

Στο Νησί της Λίμνης των Ιωαννίνων, μετά την εκκλησία του Αγίου Ιωάννη και κοντά στον Άγιο Παντελεήμονα, υψώνονται κάποια απότομα βράχια, σχηματίζοντας ένα εί δος βαθουλώματος. Από παλιά οι νησιώτες, αλλά και οι Γιαννιώτες, γνωρίζουν την τοποθεσία με το όνομα "βάβω". Σε αυτό το μέρος, λένε πως κατοικούσε μια γριά, η οποία ανταπέδιδε τις κραυγές και τις φωνές των περαστικών, περιπαίζοντάς τους. Η μυθοπλασία αυτή θυμίζει τον αρχαίο ελληνικό μύθο της Ηχούς και του Νάρκισσου, με τη διαφορά ότι η αρχαία Ηχώ ήταν μια πανέμορφη Νύμφη. Η λαϊκή φαντασία απέδωσε το φυσικό φαινόμενο της ηχούς σε μια βάβω, κρυμμένη στα έγκατα της λίμνης.

\* Ωστόσο, υπάρχουν και άλλες ιστορίες που συνδέονται με την Παμβώτιδα και πρώτη και πιο πολυθρύλητη αλλά και τραγουδισμένη εκείνη που την ενώνει με τη μοίρα της Κυρά-Φροσύνης, της όμορφης Γιαννιώτισσας αρχόντισσας, την οποία έπνιξε στα νερά της λίμνης μαζί με άλλες 16 γυναίκες ο Αλή Πασάς (Αναστάσιος Παπασταύρου, Αλή Πασάς - Ο Απόλυτος Ηγεμόνας, σελ. 27-46, περιοδικό Ζωσιμάδες, 2011), ένα ακόμα θρυλικό πρόσωπο των Ιωαννίνων.

( http://6dim-ioann.ioa.sch.gr/limni\_istoria.htm#navma )

11 Ιανουαρίου του 1801: μια συνταρακτική είδηση κατατρόμαξε τους κατοίκους των Γιαννίνων. Ήταν ο πνιγμός των δεκαεφτά γυναικών, που ανάμεσά τους ήταν και η Κυρά Φροσύνη, η «Ξωτικιά» κατά το λαογράφο Δ. Σαλαμάγκα.

 Της Φροσύνης

Τʼ ακούσατε τι γίνηκε ʽς τα Γιάννενα, τη λίμνη,

που πνίξανε τοις δεκαφτά με την κυρά Φροσύνη;

Αχ, Φροσύνη παινεμένη,

τι κακό παθες, καϊμένη!

Άλλη καμιά δεν τό βαλε το λιαχουρί φουστάνι,

πρώτʼ η Φροσύνη το βαλε και βγήκε ʽς το σιργιάνι

Αχ, Φροσύνη παινεμένη,

και ʽς τον κόσμο ξακουσμένη!

Δε σʼ τό ʽλεγα, Φροσύνη μου, κρύψε το δαχτυλίδι,

γιατί αν το μάθη ο Αλήπασας θε να σε φάη το φίδι;

Αχ, Φροσύνη μου καϊμένη,

τι πολύ κακό θα γένη!

"Αν είστε Τούρκοι αφήστε με, χίλια φλωριά σας δίνω,

σύρτε με ʽς το Μουχτάρπασα, δυο λόγια να του κρίνω"

Αχ, Φροσύνη μου καϊμένη,

τι κακό πολύ θα γένη!

"Πασά μου, πού είσαι, πρόβαλε, τρέξε να με γλυτώσης,

μέρωσε τον Αλή πασά, και δώσε ό τι να δώσης".

Αχ, Φροσύνη πέρδικά μου,

τι κακό ʽπαθες, κυρά μου!

Εις το Βεζίρη τα φλωριά, τα δάκρυα δεν περνάνε,

και σένα μʼ άλλαις δεκαφτά τα ψάρια θα σας φάνε.

Αχ, Φροσύνη πέρδικα μου,

μόκαψες τα σωθικά μου!

Νά ταν οι πέτραις ζάχαρη, να ρήχνανε ʽς τη λίμνη,

για να γλυκάνη το νερό για την κυρά Φροσύνη.

Αχ, Φροσύνη παινεμένη,

μέσ ʽς τη λίμνη ξαπλωμένη!

Φύσα, βοριά, φύσα, θρακιά, για νʼ αγριέψη η λίμνη,

να βγάλη ταις αρχόντισσαις και την κυρά Φροσύνη.

Αχ, Φροσύνη παινεμένη,

μεσ ʽς τη λίμνη ξαπλωμένη!

Φροσύνʼ, σε κλαίει το σπίτι σου, σε κλαίνε τα παιδιά σου

σε κλαίν όλα τα Γιάννενα, κλαίνε την ομορφιά σου.

Αχ, Φροσύνη πέρδικά μου,

μόκαψες τα σωθικά μου!

 Κυρά-Φροσύνη

Φυσάει βοριάς, φυσάει θρακιάς

 τ΄ είν΄ το κακό που εγίνη

στα Γιάννινα στη λίμνη!

Δείτε κυράδες, θάλασσες,

τ΄ είν΄ το κακό που εγίνη!

Επνίξανε τις δεκαεφτά με την κυρά Φροσύνη

Αχ, χαλασμός που εγίνη!

Τραβάει αγέρας και βοριάς που κυματάει η λίμνη

να βγάλει τες αρχόντισσες και την Κυρά Φροσύνη.

- Φροσύν΄ σε κλαίει το σπίτι σου, σε κλαίνε τα παιδιά σου

σε κλαίν΄ όλα τα Γιάννινα δια την ομορφιά σου

- Φροσύν΄ σε κλαίει η άνοιξη, σε κλαίει το καλοκαίρι

σε κλαίει κι ο Μουχτάρ-πασάς με τον τσεβρέ στο χέρι.

\* Φωνές της λίμνης

Στα γιοφύρια, κοπελιές θυσιάστηκαν στα θεμέλια, για να στηθούν οι αγέρινες καμάρες τους.

Και στις λίμνες, ξωθιές αποκοιμιούνται και τραγουδούν τις νύχτες, που έχει γέμιση φεγγαριού.

Στη λίμνη, στην ακρολιμνιά,

ξωθιά αποκοιμιέται.

Αν την ιδείς, μαγεύεσαι

και τα μυαλά σου χάνεις.

Είναι του φεγγαριού αδερφή

και του νερού το πνέμα.

Είναι της λίμνης η ψυχή

του αγέρα η θυγατέρα.

Καλνούν οι ξωθιές της λίμνης, κείνους που δύνενται να τις ακούσουν… Τους καλνούν για να τις συντροφέψουν, λέει η κυρά – Κρυστάλλω στα Γιάννινα.

Πολλοί παλιοί ψαράδες της λίμνης των Γιαννίνων ιστορούσαν πως σαν φύσαγεν αγέρας δυνατός και αντάριαζε τα νερά της ήσυχης και ατρικύμιαστης, το περισσότερο καιρό, λίμνης, άκουγαν μαζί με το σύρσιμο των καλαμιών φωνές και καλέσματα. Και έδιναν την εξήγηση πως ήταν το παράπονο της Κυρά – Φροσύνης και των άλλων γυναικών που έπνιξε στη λίμνη ο Αλή Πασάς.

Και ακόμα οι παλιοί Γιαννιώτες – οι γερόντοι και οι γερόντισσες κυρίως – ιστορούσαν ότι κάποια βράδια, πάνω από τα νερά της λίμνης, όταν χυνόταν ασημένιο ποτάμι το φως του φεγγαριού, έβλεπαν την Κυρά – Φροσύνη σαν ίσκιο ονείρου, να πλανιέται και να αλαφροπατά στην επιφάνεια της Παμβώτιδας. Και είναι γνωστό το τραγούδι που εκφράζει τον καημό του απλού και ανώνυμου τραγουδιστή για τον άδικο χαμό της κυρά – Φροσύνης.

Χίλια καντάρια ζάχαρη

να ρίξω μες στη λίμνη

για να γλυκάνει το νερό

να πιει η κυρά Φροσύνη.

( http://dim-rizou.pel.sch.gr/ergasies/nero/page13.html )

\* Αριστοτέλης Βαλαωρίτης, Η Κυρά Φροσύνη

«[...] Καθώς ανθίζει η μυγδαλιά με τα πολλά τα χιόνια,

άνθιζε μες στα Γιάννινα και η Κυρά Φροσύνη.

Χρυσή αχτίδα φεγγαριού στα σύννεφα κρυμμένη.

Μια μέρα την απάντησα. Εδιάβηκε σιμά μου.

Κι εθάμβωσαν τα μάτια μου. Κρυφή ανατριχίλα.

Μ’ έσφαξε μες στα κόκκαλα…

[...] Επέρασε πολύς καιρός και πάντα στ’ όνειρό μου,

την έβλεπα· της άπλωνα τα χέρια να την πιάσω.

Και μώφευγε σαν τον αφρό στα δάχτυλα του ναύτη…

[...] Είναι τρεις νύχταις που άγρυπνος, την βλέπω πάλι πάλι εμπρός μου.

Η σπίθα μου έγινε φωτιά, με καίει, με φλογίζει.

Δεν είμαι Αλής Τεμπελενλής, δεν είμαι υιός της Χάμκως,

αν ίσως στο κρεββάτι μου δεν την ιδώ να πέση…».

Η Κυρά Φροσύνη δεν ήταν, απλώς, η ωραία γυναίκα με τη χάρη και την ευφυΐα.

Ήταν κάτι παραπάνω. Ήταν το σημαίνον πρόσωπο.

Συγγενής του Κυρίτση Καραγιάννη, γιατρού του Αλή Πασά και συντρόφου του Ρήγα Φεραίου.

Όταν συνελήφθη ο Ρήγας στη Βιέννη, ήταν και αυτός εκεί. Ο μεν Ρήγας ακολούθησε το μαρτυρικό του δρόμο, ο δε Κυρίτσης κατέφυγε στα Γιάννενα. Μέσα σε αυτό το διάστημα συνδέθηκε με την Κυρά Φροσύνη. Στα τέλη του 1800, γκρεμίστηκε με το άλογό του σε ένα χάσμα του Σουλίου, όπου είχε πάει περίπατο μαζί με τον Αλή και το δεσπότη Ιωαννίνων Γκάγκα, το θείο της Κυρά-Φροσύνης, και σκοτώθηκε. Τα υπάρχοντά του, καθώς και κάποια χαρτιά του, ίσως η αλληλογραφία του με το Ρήγα και άλλα έγγραφα, που τα φύλαγε σε κρυψώνα, έπεσαν στα χέρια του Αλή Πασά. Μέσα σε αυτά τα χαρτιά ίσως να βρέθηκαν και ενοχοποιητικά στοιχεία για την Κυρά Φροσύνη. Για δράση της επαναστατική. Και η σκληρή τιμωρία που της επέβαλε ο Αλή ίσως να οφείλεται σε μια κάποια αναφορά σε επαναστατική δραστηριότητα, που ξεκινούσε από την επαναστατική κίνηση του Ρήγα.

Γυναίκες του '21, Κούλα Ξηραδάκη, (Η Κυρά Φροσύνη, το τραγικό θύμα του Αλή Πασά, σελ. 97-122), Εκδόσεις Δωδώνη, Αθήνα - Γιάννινα 1995

Από τα λαϊκά άσματα και τις διηγήσεις, οι οποίες παρουσιάζουν διαφορετικές εκδοχές της ζωής της, παρέλαβε τη Φροσύνη η έντεχνη ποίηση (Αριστοτέλης Βαλαωρίτης, Αλέξανδρος Ραγκαβής, Σωτήρης Σκίπης και Δημήτριος Βερναρδάκης), η οποία την εξιδανίκευσε και κατέστησε τον θάνατό της σύμβολο της κακουργίας του Αλή Πασά.

Η ωραία Φροσύνη δεν άφησε ασυγκίνητη τη λόγια ελληνική μουσική. Ο Παύλος Καρέρ έγραψε την όπερα «Κυρά Φροσύνη», βασισμένη στο ποίημα του Αριστοτέλη Βαλαωρίτη, η πρεμιέρα της οποίας δόθηκε στις 16 Νοεμβρίου 1868 στο θέατρο «Απόλλων» της Ζακύνθου.

Διαβάστε περισσότερα: <http://www.sansimera.gr/biographies/325#ixzz1tzLicUR7>